**Bermudatriangelet**, også kalt **«dødens triangel»**, er kallenavnet på et triangelformet område på ca. 2,5 millioner km² vest i det nordlige Atlanterhavet, Sargassohavet, nord for Karibia mellom Bermuda, Puerto Rico og Floridas sydligste spiss. Havområdet ble etter utgivelsen av boken *Dødens triangel* i 1974 feilaktig beryktet for uvanlig mange uforklarlige skipsforlis, flystyrter og forsvinninger, noe som har fått folk til å utvikle forskjellige teorier om naturlige og overnaturlige årsaker til ulykkene. 50 skip og 20 fly skal ha «forsvunnet sporløst» de siste hundre årene. Forestillinger og fantasier om Bermudatriangelet har siden vært vanlig i vestlig populærkultur.

«Bermudatriangelet» eller «dødens triangel» er et havområde mellom Bermuda, Puerto Rico og Florida der det angivelig skal ha skjedd uvanlig mange uforklarlige forsvinninger av skip og fly.

Historie
--------

### Første fortelling

Christopher Columbus var den første som noterte mystiske fenomener da de seilte østover fra Bahamas i 1492. Kompassene på skipet spant i alle retninger, og de så merkelige blinkende skyer i horisonten. Ettersom Columbus hadde mange oppdagelser i vente, var det ikke tid til fundering, men han hadde aldri vært borti slike fenomener før.

### De første skildringene

De første forsvinningene i området som ble skildret, var i 1940 av E.V.W. Jones i en artikkel for Associated Press i forbindelse med skipsforlis i området. Jones fortalte om mystiske forsvinninger av skip, båter og fly, og kalte området *Devil’s Sea*. Det ble på nytt nevnt i 1952 i en artikkel i *Fate magazine.* Vincent Gaddis navnga området *Bermudatriangelet* i 1964.

Flight 19 var av flytypen Grumman TBF Avenger
**Flight 19** var en sveit på fem torpedobombere fra den amerikanske marine på øvelsesflyging ut fra Fort Lauderdale i Florida 5. desember 1945. Hele besetningen forsvant og vrakrester av flyene er aldri blitt funnet. 

### Berlitz gjør fenomenet allment kjent

Det har i lang tid vært mange forskjellige myter om hendelser i Bermudatriangelet. Ryktene ble allment kjent da Charles Berlitz og J.M. Valentine skrev boken *Dødens triangel* (The Bermuda Triangle på engelsk) i 1974. I boken hevdes det at uvanlig mange fartøy og fly har forlist eller styrtet av uforklarlige grunner. 

Larry Kusche undersøkte fenomenet og skrev i 1975 artikkelen *The Bermuda Triangle Mystery – Solved*. Han kom frem til at de fleste forlisene skjedde i hardt vær og at mange av ulykkene ikke hadde skjedd i området.

Forklaringer på fenomenet
-------------------------

Skeptikere som har undersøkt påstandene om unormal aktivitet i området, har hevdet at de rett og slett er grunnløse, og at det ikke er flere uoppklarte hendelser der enn andre steder. Det skal derfor ikke være noe mysterium å oppklare i det hele tatt, og jakten på forklaringer må regnes som meningsløs. Likevel har historiene pirret fantasien såpass at mange har foreslått «fornuftige» forklaringer.

### Jordas magnetfelt

En teori er at ulykkene skjer som følge av at kompassnålen ikke peker mot Nordpolen, men mot den magnetiske nordpolen, noe som i dette området utgjør en stor forskjell. Det kan forklare enkelte ulykker, der fly har kommet ut av kurs og gått tomme for drivstoff. Det kan forklare at fly styrter, men ikke noe om båtene. Et lignende område finnes øst for Japan, hvor det også skjer mange ulykker.[]

### Geologi- eller værfenomener

Det tropiske hav kan plutselig rammes av kraftig lokalt uvær, for eksempel skypumper. Også tropiske orkaner forekommer i området mellom Bermuda og Florida, og de kan bidra til å øke ulykkestallene. I tillegg kan jordskred på havbunnen medføre kjempeutslipp av metangass som kan gjøre havet fullt av bobler, som gjør at det blir sterke strømninger i forskjellige retninger og båtene dermed kan få slagside.[]

#### Metanutslipp

Under forhold med lav temperatur og høyt trykk vil en blanding av vann og metan (eller andre gasser) kunne fryse og danne en isliknende struktur som kalles metanhydrat («metanis»). Naturlige forekomster av dette er siden 1970-tallet funnet i underjordiske soner både på land og til havs, tildels i store mengder. Slike metanhydrater er vanligvis stabile, men gassen kan frigjøres ved for eksempel jordskjelv og undersjøiske jordskred. Både skip og mennesker vil sannsynligvis synke i boblefylt havvann med lav tetthet. Slik gass kan også forårsake brann. Metanutslipp har derfor i nyere tid blitt lansert som en forklaring på de mystiske fly- og båtforsvinningene i Bermudatriangelet. Plutselig frigivelse av metaninnholdet i metanhydrat kan også være en av forklaringene til de økologiske katastrofene og voldsomme klimaforandringene som har skjedd flere ganger i jordas oldtid.

#### Luftbomber

I 2017 oppdaget forskere ved University of Colorado, ved hjelp av satellitt bilder, såkalte sekskantformede skyer over Bermuda-triangelet. Disse skyene kalles også «luftbomber», stormer med vindkast opptil 300 km/t og bølger opptil 14 meter. Ingen skip eller fly kan overleve slike stormer. Ifølge forskere er slike skyer svært uvanlige på jordkloden. Vitenskap har foreløpig ikke bekreftet om dette er svaret på forsvinningene i triangelet.

Litteratur
----------

* Bruce Gernon og Rob MacGregor: The Fog – A Never Before Published Theory of the Bermuda Triangle Phenomenon. ISBN 0-7387-0757-0
* Gian J Quasar: Into the Bermuda Triangle – Pursuing the Truth Behind the World's Greatest Mystery. ISBN 0-07-142640-X
* Terrance Alexi: Through the Vortex – Escape from the Bermuda Triangle. ISBN 0-595-13173-5
* Andrew Donkin: Bermuda Triangle. ISBN 0-7513-6266-2
* Chris Oxlade og Anita Ganeri: The Mystery of the Bermuda Triangle. ISBN 0-431-01636-4
* Justin Schmid: The Bermuda Triangle. ISBN 1-56882-122-0
* Kusche, Lawrence David (1975): The Bermuda Triangle Mystery, Solved. ISBN 0450028615 / 0-450-02861-5; ISBN 9780450028618

Se også
-------

* Cono de Arita

Referanser
----------

1. ↑  «"Exorcizing the Devil's Triangle"». Arkivert fra originalen 27. november 2013. Besøkt 26. mars 2024.
2. ↑  The Skeptic's Dictionary: Bermuda (or "Devil's") Triangle
3. ↑  hos USGS[*død lenke*]

Eksterne lenker
---------------

* Skeptoid sin episode om Bermudatriangelet
* Side om Bermudatriangelet
* Kart og informasjon om Bermudatriangelet
* Geolog fra U.S. Geological Survey uttaler seg om metansgassteorien
* Tapet av Flight 19 – FAQ
* Bermudatriangelet "unmuseum"
* Bermuda Triangle.org

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** VIAF **·** VIAF **·** GND **·** BNF **·** BNF (data) **·** LIBRIS **·** NKC
 |